Universis, etc., totus conventus monasterii S. Martini Eduensis salutem in Domino sempiternam. Noveritis nos habuisse et recepisse a Gileta, relicta Lombardi Fortis, civis Eduensis, decem libras bonorum Turonensium parvorum quas ecclesie nostre S. Martini predicte et nobis legavit, dedit et concessit dictus Lombardus in sua ultima voluntate seu in testamento suo semel tunc ad emendum viginti quinque solidos Divionenses seu viginti quinque solidatas terre annui et perpetui redditus pro anniversario dicti Lombardi in dicta ecclesia nostra a nobis successoribusque nostris in eadem singulis annis perpetuo celebrando et pro quinque missis qualibet die dicti anniversarii per quinque presbyteros ultra missam dicti anniversarii singulis annis perpetuo celebrandis pro quinque solidis dicte monete dictis quinque presbyteris de dicta summa viginti quinque solidorum predictorum videlicet cuilibet ipsorum presbyterorum duodecim denariis a nobis et successoribus nostris solvendis et reddendis. Item noveritis nos dictum conventum habuisse et recepisse à dilecto fratre nostro fratre Johanne, presbytero, commonacho nostro dicti monasterii, filio quondam dicti Lombardi, alias decem libras bonorum parvorum Turonensium in pecunia numerata ad emendum similiter dicte ecclesie nostre nobisque et successoribus nostris in eadem alias viginti solidatas terre vel viginti quinque solidos Divionenses annui et perpetui redditus pro anniversario dicti fratris Johannis et quinque aliis missis ultra unum anniversarium pro remedio anime ipsius Johannis singulis annis in perpetuum, modo et forma supradictis, a nobis et a successoribus nostris in predicta ecclesia celebrandis et solvendis; quas quinquaginta solidatas terre seu quinquaginta solidos monete predicte annui et perpetui redditus pro premissis adimplendis assidemus et assignamus super campum nostrum de Milereyo, dictum campus de Comâ, situm in finagio de Milereyo inter terram S. Johannis de burgo Eduensi et terram dicti monasterii nostri, et inter cheminum per quem itur de Edua apud Sommant et terram que fuit quondam Guillelmi de Millereyo, domicelli, que divisa est a dicto campo, et super quoddam pratum nostrum dictum pratum de Respes, situm juxta dictum campum inter confinationes supradictas et etiam super omnes et singulos fructus, exitus et proventus campi et prati predictorum, videlicet cum quibusdam aliis anniversariis que assedimus et assignavimus seu assidere et assignare intendimus super campum et pratum supradictos, promittentes nos dictus conventus bona fide pro nobis et dictis successoribus nostris dicta duo anniversaria, scilicet anniversarium dicti Lombardi et anniversarium dicti fratris Johannis, singulis annis in perpetuum in dicta ecclesia nostra celebrare et predictas missas celebrare seu celebrari facere et pro celebracione earumdem solvere prout superius divisum est et etiam ordinatum et contentum. In quorum omnium et singulorum premissorum testimonium sigillum nostrum quo conventus utimur presentibus litteris duximus apponendum. Actum in capitulo nostro die sabbati ante festum Penthecostes, anno Domini millesimo trecentesimo, tertio decimo.